SARS-CoV-2

SARS-CoV-2 eli 2019-nCoV on Kiinan Wuhanista 7. tammikuuta 2020 ensi kerran eristetty koronavirus, joka aiheuttaa taudin nimeltä COVID-19. Virus on aiheuttanut vuoden 2019 lopulta alkaneen koronaviruspandemian. Virus on positiivisjuosteinen RNA-virus (ssRNA(+)) ja sen perimä on samankaltainen SARSin aiheuttavan viruksen kanssa. 
==Nimet==
Virusta on kutsuttu muun muassa nimillä Wuhanin koronavirus, uusi koronavirus tai vain koronavirus. 2019-nCo-virus eli 2019-nCoV (eng. 2019-novel coronavirus, "2019 uusi koronavirus") on Maailman terveysjärjestön (WHO:n) aluksi suosittelema väliaikainen nimi virukselle. Nimeämisessä WHO:n pyrkimyksenä oli välttää paikannimiä, jotta nimi ei leimaisi mitään ihmisryhmää. 11. helmikuuta 2020 WHO nimesi viruksen aiheuttaman taudin nimellä COVID-19 (eng. coronavirus disease 2019, "2019 koronavirustauti"). Samana päivänä Kansainvälinen virusluokituskomitea (ICTV) antoi virukselle uuden nimen, SARS-CoV-2 (eng. severe acute respiratory syndrome coronavirus 2), jota komitea suosittelee käytettävän nimen 2019-nCoV sijaan. Nimi tulee viruksen perimän samankaltaisuudesta SARSin aiheuttavan viruksen eli SARS-CoV:n kanssa.
==Rakenne ja perimä==
SARS-CoV-2 on seitsemäs tunnettu ihmiseen tarttuva koronavirus. Muita ovat olleet SARSin aiheuttava SARS-CoV ja MERSin aiheuttava MERS-CoV sekä HCoV-OC43, HCoV-229E, HKU-NL63 ja HCoV-HKU1.
Kuten SARSin ja MERSin aiheuttajat, SARS-CoV-2 on beetakoronavirus. Se omaa kapsidin, jota ympäröi lipidikerros. Viruksen halkaisija on 50–200 nanometriä. Kapsidin sisällä on viruksen perimä. Virus on muiden koronavirusten tapaan positiivinen RNA eli ssRNA(+)-virus. Perimä siis koostuu yhdestä RNA-juosteesta. Juosteen pituus on noin 29891 nukleotidia, jonka proteiineja koodaava osa on yhtäjaksoinen ja kahden transloitumattoman alueen välissä. Perimä koodaa 9860:ta aminohappoa. Näistä osa muodostaa 16 rakenteeseen liittymätöntä proteiinia (nsp, eng. non-structural proteins). Esimerkki tällaisesta proteiinista on viruksen monistumiseen vaadittu RNA-replikaasi.
Eräs viruksen koodaamista proteiineista on sen lipidikalvon pinnan useat spike-glykoproteiinit. Kussakin on S1- ja S2-proteiinidomeenit. Virus sitoutuu spike-proteiinien S1 -domeenien kautta tartuttamansa solun pinnalla oleviin angiotensiinikonvertaasi 2 -reseptoreihin (ACE2). Esimerkiksi myös SARSin aiheuttama virus tarttuu ACE2-reseptorien kautta.
==Alkuperä==
Eläinlajia, jossa SARS-CoV-2:n on kehittynyt, ei toistaiseksi tunneta. Tällaisena isäntälajina kuitenkin on todennäköisesti ollut jokin lepakkolaji. Viruksen perimä on nimittäin hyvin samankaltainen kuin tietyillä lepakkolajeilla tavattavat beetakoronavirukset. Virus ei välttämättä ole siirtynyt isäntälajilta suoraan ihmiseen. Virus on myös voinut siirtyä isäntälajilta yhden tai usean niin sanotun väli-isäntälajin kautta ihmiseen. Esimerkiksi SARSin kohdalla sen aiheuttama beetakoronavirus tarttui lepakoista todennäköisesti naamaripalmunäätiin ja vasta niistä ihmisiin. Epidemian levitessä Ihmisistä vuoden 2020 tammikuun loppuun mennessä löydettyjen SARS-CoV-2-kantojen perimät ovat olleet keskenään yli 99,9-prosenttisesti samankaltaisia. Koronavirusten tyypillinen mutaatiotaajuus on 1/1000 mutaatiota per nukleotidi per vuosi. Edellä mainitut asiat merkitsevät sitä, että virus on evoluutionsa jälkeen levinnyt hyvin pian luonnosta ihmisiin.
Kiinan viranomaisten mukaan toistaiseksi varhaisin tunnettu SARS-CoV-2-tartunta ilmeni 17. marraskuuta 2019 Kiinan Wuhanissa 55-vuotiaalla ihmisellä. Ei ole varmaa, että onko virus ennen tätä tarttunut kehenkään toiseen ihmiseen. Useita tartuntoja, jotka herättivät muun muassa Kiinan viranomaisten huomion, ilmeni vasta vuoden 2019 joulukuun lopulla Wuhanissa sijainneella Huananin mereneläviä myyvällä torilla.
==Tutkimus==
Kanadalaistutkijat ilmoittivat, että he ovat onnistuneet eristämään ja kopioimaan viruksen maaliskuussa 2020.
==Katso myös==
*COVID-19
*Koronavirukset
*Koronaviruspandemia 2019–2020
*Koronaviruspandemia Suomessa
*SARS
*MERS
==Lähteet==
==Antsadata-kohde==
==Aiheesta muualla==
*THL:n sivut uudesta koronaviruksesta
*Koronaviruksen reaaliaikainen tartuntatilanne. John Hopkinsin yliopisto.
Luokka:Virukset
Luokka:Koronaviruspandemia 2019–2020